CELEX: 
Language: lv
Date: 2020-09-18 00:00:00
Title: KOMISIJAS DELEĢĒTĀ REGULA (ES) …/.. ar ko Eiropas Parlamenta un Padomes Regulu (ES) Nr. 2017/2402 papildina attiecībā uz Eiropas Vērtspapīru un tirgu iestādes noteiktām maksām vērtspapīrošanas reģistriem

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regula (ES) 2017/2402
                  1
                (“Vērtspapīrošanas regula”) tika publicēta Oficiālajā Vēstnesī 2017. gada 12. decembrī. Vērtspapīrošanas regulas 3. nodaļā ir izveidots regulējums vērtspapīrošanas repozitorijiem, kas apkopos visu attiecīgo informāciju par konkrētu vērtspapīrošanas instrumentu. Šis regulējums atvieglos ieguldītāju piekļuvi uzticamai informācijai viņu uzticamības pārbaudes procesā, nodrošinot vienotu un uzraudzītu datu avotu. Vērtspapīrošanas repozitorijus reģistrēs un uzraudzīs Eiropas Vērtspapīru un tirgu iestāde (EVTI).
            
            
               Ar Vērtspapīrošanas regulas 16. panta 2. punktu Komisija tiek pilnvarota pieņemt deleģēto aktu, kurā precizē, kāda veida maksas EVTI iekasē no vērtspapīrošanas repozitorijiem, pakalpojumus, par kuriem tās pienākas, un maksāšanas kārtību.
            
            
               Šā deleģētā akta tiesību normas ir balstītas uz EVTI pieredzi saistībā ar darījumu reģistru reģistrāciju un uzraudzību saskaņā ar Regulu (ES) Nr. 648/2012
                  2
                (EMIR) un Regulu (ES) 2015/2365
                  3
                (SFTR), un tāpēc tās atbilst minētajās divās regulās paredzētajiem noteikumiem par maksām.
            
            
               Saskaņā ar Vērtspapīrošanas regulas 16. panta 1. punktu EVTI iekasē no vērtspapīrošanas repozitorijiem maksas, kas ir samērīgas ar vērtspapīrošanas repozitorija apgrozījumu un pilnībā sedz vajadzīgos EVTI izdevumus saistībā ar vērtspapīrošanas repozitoriju reģistrāciju un uzraudzību. Minētajām maksām arī būtu jāatlīdzina jebkādas izmaksas, kas kompetentajām iestādēm varētu rasties EVTI veiktas uzdevumu deleģēšanas rezultātā. Ja darījumu reģistrs jau ir reģistrēts saskaņā ar EMIR vai SFTR, maksas būtu jākoriģē, lai atspoguļotu tikai papildu izmaksas, kas saistītas ar vērtspapīrošanas repozitoriju reģistrāciju un uzraudzību saskaņā ar Vērtspapīrošanas regulu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija 2018. gada 31. janvārī lūdza EVTI sniegt tehniskus ieteikumus par maksām, kas iekasējamas no vērtspapīrošanas repozitorijiem. EVTI 23. martā publicēja apspriešanas dokumentu. Apspriešanās periods beidzās 23. maijā, un EVTI saņēma atbildes no piecām struktūrām. Atklāta uzklausīšana notika 13. aprīlī. EVTI ieteikumus Komisijai sniedza 2018. gada 31. oktobrī.
            
            
               Pieci respondenti atbildēja sabiedriskajā apspriešanā un pauda plašu atbalstu ierosinātajai maksu struktūrai. Rezultātā nobeiguma noteikumi cieši atbilst EVTI apspriešanas dokumentā ierosinātajiem noteikumiem. 
            
            
               Komisija 2020. gada 27. februārī apspriedās ar Eiropas Vērtspapīru komitejas ekspertu grupu (EVKEG) par EVTI tehniskajiem ieteikumiem un par šā deleģētā akta saturu. EVKEG atbalstīja Komisijas pieeju. 
            
            
               3.IETEKMES NOVĒRTĒJUMS
            
            
               Pilnībā ņemot vērā EVTI sniegtos tehniskos ieteikumus, Komisija saskaņā ar Vērtspapīrošanas regulas 16. panta 2. punktu ir pieņēmusi šo deleģēto aktu par vērtspapīrošanas repozitoriju maksu iekasēšanas veidiem, summām un kārtību. Šis deleģētais akts pilnībā atbilst EVTI sniegtajiem tehniskajiem ieteikumiem.
            
            
               Saskaņā ar Vērtspapīrošanas regulu uzraudzības maksu iekasēšanas divi galvenie principi ir 1) samērīgums ar vērtspapīrošanas repozitorija apgrozījumu un 2) tas, ka tām būtu pilnībā jāsedz EVTI izdevumi. EVTI izstrādāja savus ieteikumus par maksu veidiem, to apmēra noteikšanu un iekasēšanas kārtību, pamatojoties uz esošo EVTI budžeta plānošanas regulējumu un pieeju, kas izmantota Komisijas Deleģētajā regulā (ES) Nr. 1003/2013
                  4
                un Deleģētajā regulā (ES) 2019/360
                  5
               . Tāpēc, kā ierosinājusi EVTI, ar šo deleģēto aktu tiek ierosinātas: i) reģistrācijas maksas, kas sedz EVTI vienreizējās izmaksas par jaunu vērtspapīrošanas repozitoriju reģistrāciju, ii) maksas par reģistrācijas paplašināšanu, kas sedz EVTI vienreizējās izmaksas par vērtspapīrošanas repozitoriju reģistrāciju, bet atspoguļo sinerģiju, ko rada pieteikuma apstrāde repozitorijā, kurš jau ir reģistrēts saskaņā ar EMIR; un iii) uzraudzības maksas, kas sedz EVTI pastāvīgās gada uzraudzības izmaksas.
            
            
               Tādējādi ietekmes novērtējuma pamatā ir EVTI izmaksu aplēse un šo izmaksu sadalījuma starp vērtspapīrošanas repozitorijiem metodikas novērtējums, ņemot vērā, ka EVTI savos priekšlikumos ir centusies panākt atbilstību spēkā esošajiem SFTR un EMIR noteikumiem par maksām. 
            
            
               Jaunas reģistrācijas maksas 
            
            
               EVTI sākotnēji apsvēra iespēju atkāpties no saviem iepriekšējiem tehniskajiem ieteikumiem saskaņā ar EMIR un SFTR un savā apspriešanas dokumentā ierosināja jaunu fiksētu reģistrācijas maksu 100 000 EUR apmērā par katru vērtspapīrošanas repozitoriju. Tomēr dažās no apspriešanā saņemtajām atsauksmēm tika uzsvērts, ka šāda reģistrācijas maksas struktūra radītu neizdevīgus apstākļus mazākiem uzņēmumiem ar mazāku paredzamo apgrozījumu. Līdz ar to EVTI atzina, ka Vērtspapīrošanas regulas 16. panta 1. punkta formulējumu varētu interpretēt kā prasību, ka katrai EVTI maksai (reģistrācijas un ikgadējai) jābūt samērīgai ar attiecīgā vērtspapīrošanas repozitorija apgrozījumu. 
            
            
               Tāpēc EVTI ir grozījusi savus tehniskos ieteikumus, lai tie atbilstu spēkā esošajiem noteikumiem saskaņā ar EMIR un SFTR un izmanto “maza apgrozījuma”/“liela apgrozījuma” maksas sadalījumu (t. i., uzņēmumi, kas sniedz gan pamata, gan papildu vērtspapīrošanas repozitorija pakalpojumus, ir “liela apgrozījuma”, un uzņēmumi, kas sniedz tikai pamata vērtspapīrošanas repozitorija pakalpojumus, ir “zema apgrozījuma”). Saskaņā ar EVTI iepriekšējiem tehniskajiem ieteikumiem tas nozīmētu reģistrācijas maksu 100 000 EUR apmērā liela apgrozījuma repozitorijiem un 65 000 EUR apmērā maza apgrozījuma repozitorijiem.
            
            
               Tajā pašā laikā, lai izvairītos no stimulu problēmām, EVTI savos tehniskajos ieteikumos ir sīkāk precizējusi, ka gadījumā, ja notiek būtiskas izmaiņas pakalpojumu sniegšanā (t. i., tiek mainīta klasifikācija no “maza” uz “lielu” apgrozījumu), kā rezultātā vērtspapīrošanas repozitorijam būtu jāmaksā lielāka reģistrācijas maksa nekā sākotnēji samaksātā, EVTI iekasēs starpību starp sākotnēji samaksāto reģistrācijas maksu un lielāko piemērojamo reģistrācijas maksu, kas izriet no minētajām būtiskajām izmaiņām. EVTI ir norādījusi, ka šis noteikums atbilst noteikumiem par maksām saskaņā ar EMIR un SFTR.
            
            
               Reģistrācijas paplašināšanas maksas 
            
         
         
            
               Uzņēmumi, kas jau ir reģistrēti kā darījumu reģistri saskaņā ar EMIR vai SFTR, var pieteikties reģistrācijas paplašināšanai saskaņā ar Vērtspapīrošanas regulu, izmantojot vienkāršotu pieteikumu.
            
            
               Lai gan trūkst reālas vēsturiskās pieredzes, kas būtu pieejama, lai aplēstu reģistrācijas paplašināšanas izmaksas, EVTI ir pieņēmusi, ka izdevumu aplēses reģistrācijas paplašināšanai būtu atkarīgas no šādiem faktoriem: i) reģistrācijas paplašināšana būs mazāk laikietilpīga nekā jauna reģistrācija saskaņā ar Vērtspapīrošanas regulu, ii) papildu detalizētās prasības, kas ieviestas ar Vērtspapīrošanas regulu, varētu ietvert papildu darbu EVTI, līdz būs panākta kopēja vienošanās starp repozitoriju un EVTI, un iii) reģistrācijas paplašināšanas pieteikuma iesniedzējam būtu jāiesniedz aptuveni 80 % no dokumentiem, ko tas būtu iesniedzis, ja pieteiktos reģistrācijai pirmo reizi. 
            
            
               Tāpēc, pamatojoties uz iepriekš minētajiem faktoriem, EVTI aplēsa, ka tās izdevumi par reģistrācijas pieteikuma paplašināšanu būtu aptuveni puse no izmaksām, kas rastos, novērtējot jaunas reģistrācijas pieteikumu, t. i., aptuveni 0,33 pilnslodzes ekvivalenti. Šāda maksa ir identiska aplēsei, kas izklāstīta EVTI tehniskajos ieteikumos par maksām saskaņā ar SFTR.
            
            
               Piemērojot šo 0,33 pilnslodzes ekvivalentu aplēsi EVTI uzraudzības budžetam, tiktu ierosināta reģistrācijas maksa 53 000 EUR apmērā darījumu reģistriem, kuri vēlas paplašināt savu reģistrāciju EVTI, lai aptvertu vērtspapīrošanas repozitoriju pakalpojumus saskaņā ar Vērtspapīrošanas regulu.
            
            
               Pēc tam, kad EVTI bija iesniegusi šo priekšlikumu sabiedriskai apspriešanai un saņēmusi kopumā pozitīvas atsauksmes no respondentiem, tā ir sniegusi šādus galīgos ieteikumus: pieteikuma iesniedzējiem, kas vēlas reģistrācijas paplašināšanu un kas klasificēti kā “liela apgrozījuma”, reģistrācijas paplašināšanas maksa būtu 50 000 EUR (t. i., 50 % no jaunās reģistrācijas maksas pieteikuma iesniedzējiem ar “lielu apgrozījumu” – 100 000 EUR); uzņēmumiem, kas klasificēti kā “maza apgrozījuma”, reģistrācijas paplašināšanas maksa būtu 32 500 EUR (t. i., 50 % no jaunās reģistrācijas maksas pieteikuma iesniedzējiem ar “mazu apgrozījumu” – 65 000 EUR).
            
            
               Reģistrācijas maksas vienlaicīgu pieteikumu gadījumā saskaņā ar EMIR un/vai SFTR un Vērtspapīrošanas regulu
            
            
               Gadījumā, ja uzņēmums vienlaikus iesniedz pieteikumu saskaņā ar EMIR un/vai SFTR un Vērtspapīrošanas regulu, EVTI uzskatīja par nepamatotu, ka uzņēmumam katru reizi būtu jāmaksā viena un tā pati reģistrācijas maksa. Citiem vārdiem sakot, EVTI ir centusies izvairīties no tā, ka attiecīgais uzņēmums, iesniedzot vienlaicīgus pieteikumus, maksātu vairāk nekā situācijā, kad tas pirmo reizi ir reģistrēts saskaņā ar EMIR un/vai SFTR, un pēc tam lūdz paplašinājumu saskaņā ar Vērtspapīrošanas regulu. 
            
            
               Lai izvairītos no šādas neatbilstības, EVTI ir ierosinājusi, ka, ja uzņēmums vienlaikus iesniedz reģistrācijas pieteikumu saskaņā ar EMIR vai SFTR un Vērtspapīrošanas regulu, tad pieteikuma iesniedzējam būtu jāmaksā i) pilna EMIR vai SFTR maksa (attiecīgā gadījumā) un ii) maksa par reģistrācijas paplašināšanu saskaņā ar Vērtspapīrošanas regulu, nevis jauna reģistrācijas maksa saskaņā ar Vērtspapīrošanas regulu. Gadījumā, ja pieteikuma iesniedzējs vienlaikus reģistrējas, lai sniegtu EMIR, SFTR un vērtspapīrošanas repozitorija pakalpojumus, EVTI ierosina pieteikuma iesniedzējam maksāt pilnu EMIR maksu, maksu par reģistrācijas paplašināšanu saskaņā ar SFTR un, treškārt, maksu par reģistrācijas paplašināšanu saskaņā ar Vērtspapīrošanas regulu, ko pamato pieredzētās sinerģijas. 
            
            
               Par šo priekšlikumu tika saņemtas pozitīvas atsauksmes, tāpēc tas tika saglabāts EVTI galīgajos tehniskajos ieteikumos. 
            
            
               Gada uzraudzības maksas 
            
            
               Saskaņā ar iepriekšējiem tehniskajiem ieteikumiem, kas sniegti saskaņā ar SFTR, EVTI ierosināja tās gada uzraudzības maksas noteikt saskaņā ar tās budžeta procedūru, kurā ņemtas vērā visas darbības, kuru rezultātā tiktu īstenoti uzraudzības centieni saistībā ar Vērtspapīrošanas regulu. Tāpēc šāda pieeja nozīmētu i) konkrētu apgrozījuma apjoma noteikšanu, ii) minimālo uzraudzības maksu noteikšanu un iii) pirmā gada uzraudzības maksu noteikšanu. 
            
            
               i) Piemērojamā apgrozījuma noteikšana 
            
            
               Atbilstoši saviem iepriekšējiem ieteikumiem saskaņā ar SFTR un EMIR EVTI uzskatīja, ka, lai īstenotu Vērtspapīrošanas regulas 16. panta 1. punktu, termins “apgrozījums” būtu jābalsta uz ieņēmumu rādītājiem. Attiecīgi EVTI ir ierosinājusi, ka termins “ieņēmumi” gada apgrozījuma aprēķināšanai būtu jāattiecina gan uz ieņēmumiem no pamata vērtspapīrošanas repozitorija pakalpojumu sniegšanas saistībā ar Vērtspapīrošanas regulu, gan uz ieņēmumiem no papildu vērtspapīrošanas repozitorija pakalpojumu sniegšanas. Lai varētu sekmīgi un precīzi identificēt “Vērtspapīrošanas regulas (pamatpakalpojumu un papildpakalpojumu) ieņēmumus”, EVTI ir ierosinājusi vērtspapīrošanas repozitorijiem savos finanšu pārskatos atsevišķi norādīt dažādās ieņēmumu plūsmu kategorijas, kas uzskaitītas EVTI tehniskajos ieteikumos. 
            
            
               Sabiedriskās apspriešanas respondentiem bija atšķirīgi viedokļi par EVTI priekšlikumu. Daži lūdza precizēt terminu “papildpakalpojumi” un ieviest atšķirību starp pakalpojumiem, kurus var sniegt tikai vērtspapīrošanas repozitoriji, un pakalpojumiem, kurus var sniegt citi tirgus dalībnieki. Respondenti bija nobažījušies par to, ka plašais informācijas apjoms, kas jāsniedz “bez maksas”, ļautu citiem tirgus dalībniekiem, piemēram, ieguldītājiem un potenciālajiem ieguldītājiem, iegūt datus, kurus varētu izmantot, lai iegūtu izdevīgāku konkurences stāvokli attiecībā pret vērtspapīrošanas repozitorijiem. Daži uzskatīja, ka EVTI uzraudzības centieni būtībā ir saistīti ar pamatpakalpojumu uzraudzību. 
            
            
               Lai kliedētu šīs bažas, EVTI uzsvēra, ka 17. panta 1. punktā minētajā struktūru sarakstā, šķiet, nav iekļauti citi reģistrēti vērtspapīrošanas repozitoriji. Patiešām, lai gan pieredzējuši ieguldītāji vai potenciālie ieguldītāji varētu iegūt būtisku informāciju no vērtspapīrošanas repozitorijiem, nav skaidrs, vai šīs struktūras varētu nekavējoties konkurēt ar repozitoriju specializāciju un pieredzi vērtspapīrošanas tirgos. EVTI arī neapsvēra iespēju sava mandāta ietvaros noteikt vērtspapīrošanas repozitoriju spēju kontrolēt vai ierobežot informāciju, ko tiem sniedz pārskatu sniedzošās struktūras, vai to, kā šo informāciju pēc tam izmanto datu lietotāji. Turklāt EVTI atgādināja, ka papildpakalpojumu iekļaušanas piemērojamā apgrozījuma aprēķinā mērķis ir ieviest pēc iespējas proporcionālāku pieeju reģistrēto vērtspapīrošanas repozitoriju populācijā. 
            
            
               Attiecībā uz sīkāku informāciju par papildpakalpojumiem EVTI norādīja, ka šādi ar vērtspapīrošanu saistīti pakalpojumi rastos, ja repozitorijs izmantotu informāciju, ko sniedz pārskatu sniedzošā struktūra, lai izpildītu savas informācijas atklāšanas prasības saskaņā ar Vērtspapīrošanas regulas 7. un 17. pantu, un piesaistītu šo informāciju papildpakalpojumiem vai produktiem, uz kuriem neattiecas “bezmaksas” noteikumi saskaņā ar Vērtspapīrošanas regulas 17. panta 1. punktu.
            
            
               ii) Minimālās uzraudzības maksas
            
            
               Tā kā EVTI ir sistemātiski jāveic minimālas uzraudzības darbības, lai tā varētu veikt savus uzdevumus (t. i., EVTI sedz nemainīgas izmaksas), EVTI uzskata, ka minimālā gada uzraudzības maksa ir pamatota. Tāpēc EVTI ir ierosinājusi, ka minimālajai gada maksai, kas vērtspapīrošanas repozitorijam jāmaksā, vajadzētu būt vienādai ar EMIR un SFTR noteikto minimumu, t. i., 30 000 EUR. EVTI arī uzsvēra, ka iespējamā sinerģija, piemēram, saistībā ar reģistrācijas maksām aprakstītā, šajā līmenī, visticamāk, nebūs sasniedzama. Tāpēc EVTI ir ierosinājusi, ka minimālajai uzraudzības maksai saskaņā ar Vērtspapīrošanas regulu vajadzētu būt vienādai neatkarīgi no tā, vai uzņēmums ir reģistrējies kā jauns vērtspapīrošanas repozitorijs vai ir paplašinājis savu reģistrāciju saskaņā ar EMIR, iekļaujot arī darbības saskaņā ar Vērtspapīrošanas regulu. Šādā konfigurācijā struktūrai, uz kuru attiecas minimālās uzraudzības maksas saskaņā ar EMIR, SFTR un Vērtspapīrošanas regulu, būtu jāmaksā minimālās uzraudzības maksas saskaņā ar katru regulu (piemēram, 60 000 EUR, ja struktūra ir reģistrēta saskaņā ar EMIR/SFTR un Vērtspapīrošanas regulu, vai 90 000 EUR, ja struktūra ir reģistrēta saskaņā ar visām trim regulām).
            
            
               Respondenti vienprātīgi piekrita priekšlikumam, un tādēļ EVTI savus tehniskos ieteikumus par šo aspektu ir atstājusi nemainītus.
            
            
               iii) Uzraudzības maksas pirmajā gadā
            
         
         
            
               EVTI, pamatojoties uz pieredzi, atgādināja, ka tās pirmā gada uzraudzības centieni nav saistīti ar attiecīgā vērtspapīrošanas repozitorija faktisko darbības līmeni, bet ir diezgan līdzīgi visos repozitorijos. Tāpēc EVTI ierosināja, ka vērtspapīrošanas repozitoriji, kas reģistrēti 2020. gadā vai kas (neatkarīgi no gada) ir reģistrācijas pirmajā kalendārajā gadā, maksā pirmā gada uzraudzības maksu, kas ir vienāda ar reģistrācijas maksu, kura koriģēta ar koeficientu. Koeficients atspoguļotu atlikušo darba dienu īpatsvaru līdz gada beigām no reģistrācijas piešķiršanas dienas. EVTI šajā situācijā nenošķirtu struktūras, kurām ir paplašināta reģistrācija, jo tās turpmākie uzraudzības centieni nenošķir jaunas vai paplašinātas reģistrācijas. Tas atbilst arī EVTI tehniskajiem ieteikumiem saskaņā ar SFTR.
            
            
               Ņemot vērā saņemtās atsauksmes, EVTI tehniskos ieteikumus par šo aspektu ir atstājusi nemainītus. Attiecībā uz konkrēto aprēķināšanas kārtību EVTI ir skaidri norādījusi, ka minimālās maksas režīms n gadā neattiektos uz uzraudzības maksām par uzņēmumiem, kas reģistrēti tajā pašā n gadā. Šajos gadījumos reģistrācijas maksa tiktu reizināta ar darba dienu attiecību no uzņēmuma reģistrācijas dienas līdz gada beigām un ar 250 dienām.
            
            
               iv) Gada uzraudzības maksas pēc reģistrācijas pirmā gada
            
            
               Ņemot vērā iepriekš minētos apsvērumus, EVTI ir ierosinājusi, ka no katra repozitorija būtu jāiekasē gada uzraudzības maksa proporcionāli tā piemērojamā apgrozījuma daļai no vērtspapīrošanas repozitoriju kopējā apgrozījuma, ko aprēķina saskaņā ar iepriekš aprakstīto piemērojamo apgrozījumu, ievērojot minimālo robežvērtību 30 000 EUR apmērā. Tas nozīmētu, ka katram uzņēmumam tiktu piešķirta daļa no EVTI kopējām uzraudzības izmaksām. 
            
            
               Lielākā daļa respondentu, kas atbildēja uz šo jautājumu, piekrita priekšlikumam. Tomēr tika paustas dažas bažas par to, kā tas, ka nav iespējams prognozēt gada uzraudzības izmaksas, ietekmē vērtspapīrošanas repozitoriju uzņēmējdarbības modeļu dzīvotspēju, jo EVTI turpmākās uzraudzības izmaksas nav zināmas, daži respondenti prasa, lai EVTI gada uzraudzības maksas tiktu ierobežotas līdz noteiktai procentuālai daļai no katra repozitorija gada apgrozījuma un lai gadījumā, ja repozitorijs vairs neatbilst reģistrācijas nosacījumiem, EVTI būtu jāatlīdzina visas samaksātās maksas.
            
            
               Reaģējot uz to, EVTI atgādināja, ka tās pilnvaras saskaņā ar Vērtspapīrošanas regulas 16. panta 1. punktu ir pilnībā atgūt izmaksas, kas saistītas ar to uzņēmumu uzraudzību, kuri reģistrēti, lai sniegtu vērtspapīrošanas repozitorija pakalpojumus, 16. panta 1. punktā nav ieviests jēdziens “maksimālā robežvērtība” vai “robežvērtība”, virs kuras EVTI uzraudzības izmaksas nebūtu jāatgūst. Attiecībā uz turpmākajiem uzraudzības izdevumiem, ko EVTI plāno uzņemties, EVTI uzsvēra, ka, pieaugot tās uzraudzīto struktūru veidam un skaitam, var rasties papildu sinerģija, kas varētu radīt zināmus ietaupījumus uzraudzības izmaksās. Ciktāl ir paredzēts, ka EVTI maksas atspoguļo tās uzraudzības izmaksas, jebkurš šāda veida izmaksu ietaupījums laika gaitā, samazinot maksas, tiktu nodots uzraudzītajām struktūrām.
            
            
               Turklāt EVTI ir uzskatījusi, ka gadījumā, ja vērtspapīrošanas repozitorijs vairs nebūtu reģistrēts EVTI, šai situācijai būtu raksturīgi papildu uzraudzības centieni, kas pašreizējos apstākļos, šķiet, neattaisnotu noteikumu iekļaušanu par jebkādu uzraudzības maksu, ko minētais repozitorijs maksā EVTI, atlīdzināšanu.
            
            
               Attiecībā uz faktiskajām gada uzraudzības maksām EVTI ierosināja tās balstīt uz šādu aprēķinu grafiku: a) n-1 gada 4. ceturkšņa sākumā EVTI paziņo vērtspapīrošanas repozitorijiem savu gada maksu par nākamo gadu (t. i., n gadu). Tā būtu balstīta uz revidētajiem finanšu pārskatiem par n-2 gadu; b) maksa par n gadu katram vērtspapīrošanas repozitorijam būtu jāmaksā ne vēlāk kā tā gada marta beigās, uz kuru tā attiecas.
            
            
               Tomēr EVTI ir atzinusi, ka pirmajos divos gados kopš informācijas atklāšanas prasību sākuma reģistrēto repozitoriju gada finanšu pārskatos nebūs pieejami piemērojamie apgrozījuma rādītāji, jo piemērojamā apgrozījuma pamatā būtu pakalpojumu sniegšana saskaņā ar Vērtspapīrošanas regulu. 
            
            
               Šā iemesla dēļ EVTI ir ierosinājusi, ka pirmajos divos pilnos gados pēc uzņēmuma reģistrācijas tā aprēķinos kā ievaddatus izmantotu aplēstos piemērojamā apgrozījuma rādītājus. Šī informācija tiktu iegūta no vērtspapīrošanas repozitoriju uzņēmējdarbības plāniem, kas iesniegti, piesakoties reģistrēšanai EVTI. Ja repozitorija aplēses būtiski atšķiras no turpmākajiem faktiskajiem apgrozījuma rādītājiem, tas tiktu kompensēts turpmākajos gados, kad faktiskie piemērojamā apgrozījuma rādītāji ir pieejami uzņēmuma revidētajos finanšu pārskatos un tādējādi ir iekļauti aprēķina formulā. 
            
            
               Par šo priekšlikumu EVTI saņēma kopumā pozitīvas atsauksmes, tāpēc tas tika saglabāts EVTI galīgajos tehniskajos ieteikumos. 
            
            
               Samaksas un atlīdzināšanas nosacījumi 
            
            
               i) Jaunas reģistrācijas un reģistrācijas paplašināšanas maksas 
            
            
               Tā kā Vērtspapīrošanas regulas 16. pantā ir noteikts, ka EVTI ir jāiekasē no vērtspapīrošanas repozitorijiem maksas, kas “pilnībā sedz vajadzīgos EVTI izdevumus saistībā ar vērtspapīrošanas repozitoriju reģistrāciju un uzraudzību, kā arī atlīdzina jebkādas izmaksas, kas kompetentajām iestādēm rodas jebkādas uzdevumu deleģēšanas rezultātā, ievērojot [Vērtspapīrošanas regulas] 14. panta 1. punktu”, var saprast, ka attiecīgo maksu samaksa ir būtisks nosacījums, lai vērtspapīrošanas repozitoriju reģistrētu vai paplašinātu tā reģistrāciju saskaņā ar Vērtēšanas regulu.
            
            
               Tāpēc EVTI ir ierosinājusi, ka vērtspapīrošanas repozitorijam būtu jāmaksā attiecīgās reģistrācijas un reģistrācijas paplašināšanas maksas brīdī, kad tas iesniedz reģistrācijas pieteikumu. Šāds priekšlikums atbilst EMIR noteiktajām prasībām par EVTI maksām un ir saņēmis visu respondentu vienprātīgu piekrišanu. 
            
            
               ii) Atlīdzināšanas nosacījumi pieteikuma atsaukšanas gadījumā 
            
            
               EVTI pašreizējā maksu doktrīna saskaņā ar EMIR (KDR (ES) Nr. 1003/2013) neparedz atlīdzināšanu darījumu reģistriem, kas iesnieguši pieteikumu, ja pieteikums tiek atsaukts pirms lēmuma par reģistrāciju. Tomēr, pamatojoties uz pieredzi, kas gūta kopš tā laika, EVTI ir atzinusi, ka šāda konfigurācija var nenodrošināt pienācīgus stimulus pieteikumu iesniedzējiem, kuri acīmredzami iesniedz nesekmīgu reģistrācijas pieteikumu, tādējādi tērējot pārmērīgi daudz EVTI resursu. Tādēļ EVTI ir ierosinājusi šādus atlīdzināšanas nosacījumus attiecībā uz reģistrācijas maksu: a) 50 % atlīdzinājums par pieteikumiem, kas atsaukti, pirms EVTI tos atzinusi par pilnīgiem (saskaņā ar Vērtspapīrošanas regulas 10. panta 6. punktu); un b) 0 % atlīdzinājums par pieteikumiem, kas atsaukti pēc tam, kad EVTI tos atzinusi par pilnīgiem (t. i., pieteikumi, kas ir sākti izskatīt saskaņā ar Vērtspapīrošanas regulas 12. pantu).
            
            
               Par šo priekšlikumu tika saņemtas vienprātīgas pozitīvas atsauksmes, tāpēc tas tika saglabāts EVTI galīgajos tehniskajos ieteikumos. 
            
            
               iii) Gada uzraudzības maksu maksāšanas laiks
            
            
               Darījumu reģistru maksas režīms saskaņā ar SFTR paredz, ka darījumu reģistriem gada uzraudzības maksas būtu jāmaksā divos maksājumos – pirmais līdz 28. februārim un otrais līdz 31. oktobrim. Tomēr, ņemot vērā EVTI kopš tā laika gūto pieredzi ar apstrādes maksām un priekšrocības, ko sniedz vienkāršots maksu maksājumu grafiks, EVTI ir ierosinājusi, ka gada uzraudzības maksas vērtspapīrošanas reģistriem būtu jāmaksā vienā maksājumā. 
            
         
         
            
               Ņemot vērā saņemtās pozitīvās atsauksmes, EVTI tehniskos ieteikumus par šo aspektu ir atstājusi nemainītus. 
            
            
               iv) Izdevumu atlīdzināšana kompetentajām iestādēm 
            
            
               Vērtspapīrošanas regulas 16. panta 1. punktā ir noteikts, ka visas izmaksas, kas rodas valstu kompetentajām iestādēm, veicot EVTI deleģētos uzraudzības uzdevumus, tiks segtas no EVTI uzraudzības maksām. Tas nozīmē, ka kompetentā iestāde necentīsies atgūt šīs izmaksas tieši no vērtspapīrošanas repozitorija.
            
            
               Saskaņā ar šo pantu un spēkā esošo kārtību saskaņā ar SFTR un EMIR EVTI ir ierosinājusi, ka izmaksas, kas jāatlīdzina valstu kompetentajām iestādēm, ir: a) iepriekš jāsaskaņo starp EVTI un kompetento iestādi; b) jāaprēķina saskaņā ar metodi, ko izmanto, lai noteiktu EVTI kopējās administratīvās izmaksas attiecībā uz vērtspapīrošanas repozitorijiem; c) samērīgas ar attiecīgo vērtspapīrošanas repozitoriju piemērojamo apgrozījumu un d) nav lielākas par kopējo uzraudzības maksu summu, ko maksā attiecīgie vērtspapīrošanas repozitoriji.
            
            
               EVTI arī norādīja, ka jebkāda EVTI uzdevumu deleģēšana valstu kompetentajām iestādēm tiks noteikta neatkarīgi, to var atsaukt jebkurā laikā, un tā neietekmēs no konkrēta vērtspapīrošanas repozitorija iekasēto maksu apmēru.
            
            
               Ņemot vērā saņemtās atsauksmes, EVTI tehniskos ieteikumus par šo aspektu ir atstājusi nemainītus. 
            
            
               Šajā regulā tiek ņemti vērā EVTI tehniskajos ieteikumos ierosinātie pasākumi.
            
            
               4.DELEĢĒTĀ AKTA JURIDISKIE ASPEKTI
            
            
               Eiropas Parlamenta un Padomes Regulas (ES) 1095/2010 (2010. gada 24. novembris), ar ko izveido Eiropas Uzraudzības iestādi (EVTI), groza Lēmumu Nr. 716/2009/EK un atceļ Komisijas Lēmumu 2009/77/EK, 62. pantā ir noteikts, ka EVTI ieņēmumus veido maksas, kas samaksātas EVTI Savienības tiesību aktos noteiktajos gadījumos, to valsts iestāžu maksājumi, kuru kompetencē ir finanšu tirgu dalībnieku uzraudzība, un Savienības subsīdija.
            
            
               Šajā deleģētajā aktā ir noteikti to maksu veidi, kas jāmaksā vērtspapīrošanas repozitorijiem. Tas nosaka i) reģistrācijas un reģistrācijas paplašināšanas maksu līmeni, kas jāmaksā pieteikuma iesniedzējiem, ii) piemērojamo apgrozījumu, uz kura pamata iekasē gada uzraudzības maksas, un iii) gada uzraudzības maksu līmeni.
            
            
               Visbeidzot, deleģētajā aktā ir noteikta maksāšanas kārtība un paredzēta to izmaksu atlīdzināšana, kas radušās valstu kompetentajām iestādēm.
            
            
               KOMISIJAS DELEĢĒTĀ REGULA (ES) …/..
            
            
               (18.9.2020),
            
            
               ar ko Eiropas Parlamenta un Padomes Regulu (ES) Nr. 2017/2402 papildina attiecībā uz Eiropas Vērtspapīru un tirgu iestādes noteiktām maksām vērtspapīrošanas reģistriem
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2017/2402 (2017. gada 12. decembris), ar ko nosaka vispārēju regulējumu vērtspapīrošanai un izveido īpašu satvaru attiecībā uz vienkāršu, pārredzamu un standartizētu vērtspapīrošanu, un groza Direktīvas 2009/65/EK, 2009/138/EK un 2011/61/ES un Regulas (EK) Nr. 1060/2009 un (ES) Nr. 648/2012
                  6
               , un jo īpaši tās 16. panta 2. punktu,
            
            
               tā kā:
            
            
               (1)Saskaņā ar Regulas (ES) 2017/2402 16. pantu Eiropas Vērtspapīru un tirgu iestāde (“EVTI”) iekasē no vērtspapīrošanas repozitorijiem maksu, kas pilnībā sedz vajadzīgos EVTI izdevumus saistībā ar minēto repozitoriju reģistrāciju un uzraudzību. EVTI radīsies lielākas izmaksas, apstrādājot reģistrācijas pieteikumus no vērtspapīrošanas repozitorijiem, kuri plāno piedāvāt papildpakalpojumus. Tomēr šādas izmaksas būs mazākas, ja vērtspapīrošanas repozitorijs jau ir reģistrēts kā darījumu reģistrs saskaņā ar Eiropas Parlamenta un Padomes Regulu (ES) Nr. 648/2012
                  7
                vai Eiropas Parlamenta un Padomes Regulu (ES) 2015/2365
                  8
               . Tāpēc, nosakot reģistrācijas maksu struktūrām, kas iesniedz reģistrācijas pieteikumu, būtu īpaši jāņem vērā tas, kāda veida pakalpojumus vērtspapīrošanas repozitorijs sniegs un vai tas jau ir reģistrēts kā darījumu reģistrs. Tā kā EVTI izdevumi, novērtējot reģistrācijas pieteikumu, ir vienādi, neatkarīgi no pieteikuma iesniedzēja lieluma un ir atkarīgi tikai no sniedzamo pakalpojumu veida, ir lietderīgi noteikt reģistrācijas maksu.
            
         
         
            
               (2)Ja struktūra, kas vēl nav reģistrēta kā darījumu reģistrs, vienlaikus iesniedz darījumu reģistra un vērtspapīrošanas repozitorija reģistrācijas pieteikumus, izmaksas, kas EVTI rodas, vienlaikus apstrādājot minētos pieteikumus, arī būtu mazākas sinerģijas dēļ. Ja šādi pieteikumi tiek iesniegti vienlaicīgi, vērtspapīrošanas repozitorijam būtu jāmaksā pilna maksa saskaņā ar attiecīgi Regulu (ES) Nr. 648/2012 vai Regulu (ES) 2015/2365, lai reģistrētos kā darījumu reģistrs, savukārt par reģistrāciju kā vērtspapīrošanas repozitorijam būtu jāmaksā samazināta reģistrācijas paplašināšanas maksa.
            
            
               (3)Nosakot reģistrācijas maksu vai reģistrācijas paplašināšanas maksu, kas jāmaksā vērtspapīrošanas repozitorijam, kurš piedāvā papildpakalpojumus pēc reģistrācijas, būtu jāņem vērā minētie papildpakalpojumi. Savukārt vērtspapīrošanas repozitorijam, kas pēc reģistrācijas pārtrauc piedāvāt papildpakalpojumus, nebūtu jāatlīdzina reģistrācijas maksa vai reģistrācijas paplašināšanas maksa, jo EVTI jau būs radušās izmaksas par pieteikuma novērtēšanu.
            
            
               (4)Lai atturētu no nebūtiskiem pieteikumiem, reģistrācijas maksas vai reģistrācijas paplašināšanas maksas nebūtu jāatlīdzina, ja EVTI ir atteikusies veikt reģistrāciju, un tās būtu jāatlīdzina tikai daļēji, ja pieteikuma iesniedzējs reģistrācijas procesa laikā atsauc savu pieteikumu.
            
            
               (5)Lai nodrošinātu uzraudzības maksu taisnīgu piešķiršanu un to, ka piemērotās maksas atspoguļo faktiskās izmaksas, kas EVTI radušās attiecībā uz katru uzraudzīto struktūru, gada uzraudzības maksa būtu jāaprēķina, pamatojoties uz katra vērtspapīrošanas repozitorija radīto apgrozījumu. Ja vēsturiskie dati par reģistrēta vērtspapīrošanas repozitorija apgrozījumu nav pieejami, gada uzraudzības maksa būtu jābalsta uz vērtspapīrošanas repozitorija paredzamo apgrozījumu.
            
            
               (6)Gada uzraudzības maksām, ko iekasē no katra vērtspapīrošanas repozitorija, vajadzētu būt samērīgām ar minētā repozitorija apgrozījumu attiecīgajā finanšu gadā salīdzinājumā ar visu reģistrēto un uzraudzīto vērtspapīrošanas repozitoriju kopējo apgrozījumu tajā pašā finanšu gadā. Katram vērtspapīrošanas repozitorijam būtu jāpiemēro arī minimālā gada uzraudzības maksa, ņemot vērā to, ka attiecībā uz visu vērtspapīrošanas repozitoriju uzraudzību neatkarīgi no uzkrātā apgrozījuma apjoma tiek piemērotas konkrētas fiksētas administratīvās izmaksas.
            
            
               (7)Tā kā par vērtspapīrošanas repozitorija darbību finanšu gadā pēc reģistrācijas būs pieejami tikai ierobežoti dati, gada uzraudzības maksa minētajam gadam būtu jāaprēķina, pamatojoties uz reģistrācijas maksu un centieniem, ko EVTI gada laikā ir ieguldījusi minētā vērtspapīrošanas repozitorija uzraudzībā. Uzraudzības centieni pirmajos mēnešos pēc reģistrācijas ir līdzīgi centieniem novērtēt pieteikuma iesniedzēja reģistrāciju. Tāpēc pirmajā vērtspapīrošanas repozitorija darbības gadā uzraudzības maksai būtu jābalstās uz pieteikuma iesniedzēja samaksāto reģistrācijas maksu, kas koriģēta ar koeficientu.
            
            
               (8)Ņemot vērā EVTI ikgadējo budžeta procedūru un laiku, kas vajadzīgs, lai aplēstu uzraudzības izmaksas, tos vērtspapīrošanas repozitorijus, kas reģistrēti attiecīgā finanšu gada 1. oktobrī vai vēlāk, nebūs iespējams ņemt vērā, lai aprēķinātu kopējās gada uzraudzības izmaksas nākamajam gadam. Tāpēc gada uzraudzības maksai par vērtspapīrošanas repozitoriju, kas reģistrēts iepriekšējā gada 1. oktobrī vai vēlāk, vajadzētu būt vienādai ar tā reģistrācijas maksu.
            
            
               (9)Valstu kompetentajām iestādēm rodas izmaksas, veicot darbu saskaņā ar Regulu (ES) 2017/2402, un jo īpaši veicot uzdevumus, kas deleģēti saskaņā ar minētās regulas 14. panta 1. punktu. Maksām, kuras EVTI iekasē no vērtspapīrošanas repozitorijiem, būtu jāsedz arī minētās izmaksas. Lai nodrošinātu, ka kompetentajām iestādēm nerodas zaudējumi vai ka tās negūst peļņu no deleģētu uzdevumu veikšanas vai no palīdzības sniegšanas EVTI, EVTI būtu attiecīgajai valsts kompetentajai iestādei jāatlīdzina tikai faktiskās izmaksas,
            
            
               IR PIEŅĒMUSI ŠO REGULU.
            
            
               1. pants
            
            
               Uzraudzības izmaksu pilnīga atgūšana 
            
            
               No vērtspapīrošanas repozitorijiem iekasētās maksas sedz:
            
            
               (a)visas izmaksas, kas saistītas ar vērtspapīrošanas repozitoriju reģistrāciju un uzraudzību, ko EVTI veic saskaņā ar Regulu (ES) 2017/2402, tajā skaitā izmaksas, kas rodas no reģistrācijas paplašināšanas darījumu reģistriem, kuri jau ir reģistrēti saskaņā ar Regulas (ES) Nr. 648/2012 VI sadaļas 1. nodaļu vai Regulas (ES) 2015/2365 III nodaļu;
            
            
               (b)visas izmaksas, kas saistītas ar atlīdzību kompetentajām iestādēm, kuras ir veikušas darbu saskaņā ar Regulu (ES) 2017/2402, un saskaņā ar minētās regulas 14. panta 1. punktu deleģētu uzdevumu rezultātā.
            
            
               2. pants
            
            
               Piemērojamais apgrozījums
            
            
               1.Vērtspapīrošanas repozitoriji, kas reģistrēti tikai saskaņā ar Regulu (ES) 2017/2402, šīs regulas nolūkā glabā revidētus pārskatus, kuros gūtie ieņēmumi ir nošķirti no:
            
            
               (a)vērtspapīrošanas pamatpakalpojumiem, kā definēts Komisijas Deleģētās regulas (ES) 2020/1230
                  9
                1. panta 3. punktā;
            
            
               (b)vērtspapīrošanas papildpakalpojumiem, kā definēts Deleģētās regulas (ES) 2020/1230 1. panta 4. punktā; 
            
            
               (c)jebkuriem citiem sniegtiem pakalpojumiem.
            
         
         
            
               2.Vērtspapīrošanas repozitorijs, kas reģistrēts saskaņā ar Regulu (ES) 2017/2402 un ir reģistrēts arī kā darījumu reģistrs saskaņā ar Regulu (ES) Nr. 648/2012 vai Regulu (ES) 2015/2365, šīs regulas nolūkā glabā revidētus pārskatus, kuros gūtie ieņēmumi ir nošķirti no:
            
            
               (a)vērtspapīrošanas pamatpakalpojumu sniegšanas;
            
            
               (b)vērtspapīrošanas papildpakalpojumu sniegšanas;
            
            
               (c)pamatfunkcijām – centralizēti vākt un uzturēt datus par atvasinātajiem instrumentiem saskaņā ar Regulu (ES) Nr. 648/2012;
            
            
               (d)tādu papildpakalpojumu sniegšanas, kas ir tieši saistīti ar datu centralizētu vākšanu un uzturēšanu par atvasinātajiem instrumentiem saskaņā ar Regulu (ES) Nr. 648/2012;
            
            
               (e)pamatfunkcijām – centralizēti vākt un uzturēt datus par vērtspapīru finansēšanas darījumiem saskaņā ar Regulu (ES) 2015/2365;
            
            
               (f)papildpakalpojumu sniegšanas, kas ir tieši saistīti ar datu centralizētu vākšanu un uzturēšanu par vērtspapīru finansēšanas darījumiem saskaņā ar Regulu (ES) 2015/2365;
            
            
               (g)kombinētu papildpakalpojumu sniegšanas, kas ir tieši saistīti ar:
            
            
               i)
                     darbībām, kas minētas a) un c) apakšpunktā;
            
            
               ii)
                     darbībām, kas minētas a) un e) apakšpunktā;
            
            
               iii)
                     darbībām, kas minētas c) un e) apakšpunktā;
            
            
               (h)jebkuriem citiem sniegtiem pakalpojumiem.
            
            
               3.Vērtspapīrošanas repozitorija piemērojamais apgrozījums konkrētā gadā n ir šādu ieņēmumu summa: 
            
            
               (a)repozitorija ieņēmumi vai, ja piemēro 5. punktu, paredzamie ieņēmumi, kas gūti no 2. punkta a) apakšpunktā minētajām darbībām, kā norādīts revidētajos pārskatos par n-2 gadu;
            
            
               (b)repozitorija ieņēmumi, kas gūti no 2. punkta b) apakšpunktā minētajām darbībām, un piemērojamo daļu no ieņēmumiem, kas gūti no 2. punkta g) apakšpunkta i) un ii) punktā minētajām darbībām, kā norādīts revidētajos pārskatos par n-2 gadu.
            
            
               4.To ieņēmumu piemērojamā daļa, kas minēti 3. punkta b) apakšpunktā, ir vienāda ar ieņēmumiem, kas gūti no 2. punkta a) apakšpunktā minētajām darbībām, dalīta ar to ieņēmumu summu, kas gūti no darbībām, kuras minētas:
            
            
               (a)2. punkta a) apakšpunktā;
            
            
               (b)2. punkta c) apakšpunktā; 
            
            
               (c)2. punkta e) apakšpunktā.
            
            
               5.Ja nav pieejami revidēti pārskati par n-2 gadu, EVTI izmanto n gadā paredzamos ieņēmumus, kas paredzēti uzņēmējdarbības plānos, kuri iesniegti EVTI saskaņā ar Deleģētās regulas (ES) 2020/1230 13. panta 3. punktu. Minētos paredzamos ieņēmumus iedala šādos elementos:
            
         
         
            
               (a)ieņēmumi, ko paredzēts gūt no 2. punkta a) apakšpunktā minētajām darbībām;
            
            
               (b)ieņēmumi, ko paredzēts gūt no 2. punkta b) apakšpunktā minētajām darbībām;
            
            
               (c)ieņēmumi, ko paredzēts gūt no 2. punkta g) apakšpunkta i) un ii) punktā minētajām darbībām.
            
            
               Vērtspapīrošanas repozitorijs, kas nolemj sniegt EVTI atjauninātu informāciju par paredzamiem ieņēmumiem n gadā, to dara līdz n-1 gada 30. septembrim.
            
            
               3. pants
            
            
               Reģistrācijas maksa un reģistrācijas paplašināšanas maksa
            
            
               1.Ja pieteikuma iesniedzējs nav reģistrēts kā darījumu reģistrs saskaņā ar Regulas (ES) Nr. 648/2012 VI sadaļas 1. nodaļu vai Regulas (ES) 2015/2365 III nodaļu, reģistrācijas maksa ir šāda:
            
            
               (a)100 000 EUR, ja repozitorijs plāno sniegt papildpakalpojumus, kā minēts 2. panta 2. punkta b) apakšpunktā, g) apakšpunkta i) vai ii) punktā;
            
            
               (b)65 000 EUR, ja nepiemēro a) apakšpunktu.
            
            
               2.Ja pieteikuma iesniedzējs ir reģistrēts kā darījumu reģistrs saskaņā ar Regulas (ES) Nr. 648/2012 VI sadaļas 1. nodaļu vai Regulas (ES) 2015/2365 III nodaļu, reģistrācijas paplašināšanas maksa ir šāda:
            
            
               (a)50 000 EUR, ja repozitorijs plāno sniegt papildpakalpojumus, kā minēts 2. panta 2. punkta b) apakšpunktā, g) apakšpunkta i) vai ii) punktā;
            
            
               (b)32 500 EUR, ja nepiemēro a) apakšpunktu.
            
            
               3.Ja pieteikuma iesniedzējs nav reģistrēts kā darījumu reģistrs saskaņā ar Regulu (ES) Nr. 648/2012 vai Regulu (ES) 2015/2365 un vienlaikus iesniedz reģistrācijas pieteikumus gan saskaņā ar Regulu (ES) 2017/2402, gan Regulu (ES) Nr. 648/2012 vai Regulu (ES) 2015/2365, pieteikuma iesniedzējs maksā pilnu reģistrācijas maksu, kas jāmaksā saskaņā ar attiecīgi Komisijas Deleģētās regulas (ES) Nr. 1003/2013
                  10
                6. pantu vai Komisijas Deleģētās regulas (ES) 2019/360
                  11
                5. panta 1. punktu, un reģistrācijas paplašināšanas maksu, kas jāmaksā saskaņā ar 3. punktu.
            
            
               4.Ja pieteikuma iesniedzējs nav reģistrēts kā darījumu reģistrs saskaņā ar Regulu (ES) Nr. 648/2012 vai Regulu (ES) 2015/2365 un vienlaikus iesniedz reģistrācijas pieteikumus gan saskaņā ar Regulu (ES) Nr. 648/2012, gan Regulu (ES) 2015/2365, gan Regulu (ES) 2017/2402, pieteikuma iesniedzējs maksā pilnu reģistrācijas maksu, kas jāmaksā saskaņā ar Deleģētās regulas (ES) Nr. 1003/2013 6. pantu, reģistrācijas paplašināšanas maksu, kas jāmaksā saskaņā ar Deleģētās regulas (ES) 2019/360 5. panta 5. punktu, un reģistrācijas paplašināšanas maksu, kas jāmaksā saskaņā ar 3. punktu.
            
            
               5.Vērtspapīrošanas repozitorijs, kas piedāvā papildpakalpojumus pēc reģistrācijas un līdz ar to ir parādā lielāku reģistrācijas maksu vai lielāku reģistrācijas paplašināšanas maksu nekā sākotnēji samaksātā reģistrācijas maksa vai reģistrācijas paplašināšanas maksa, maksā starpību starp sākotnēji samaksāto reģistrācijas maksu vai reģistrācijas paplašināšanas maksu un lielāku piemērojamo reģistrācijas maksu vai reģistrācijas paplašināšanas maksu.
            
            
               4. pants
            
            
               Gada uzraudzības maksa reģistrētiem vērtspapīrošanas repozitorijiem un darījumu reģistriem, kuru reģistrācija ir paplašināta
            
            
               1.Gada uzraudzības maksa visiem reģistrētajiem vērtspapīrošanas repozitorijiem par n gadu ir vienāda ar minēto vērtspapīrošanas repozitoriju darbības uzraudzības izmaksu aplēsi, kas iekļauta EVTI attiecīgā gada budžetā.
            
            
               2.Gada uzraudzības maksa, kas vērtspapīrošanas repozitorijam jāmaksā par gadu, kurā minētais vērtspapīrošanas repozitorijs tika reģistrēts, ir vienāda ar reģistrācijas maksu, kas maksājama saskaņā ar 5. pantu, reizināta ar darba dienu skaitu no vērtspapīrošanas repozitorija reģistrācijas dienas līdz minētā gada beigām un dalīta ar 250.
            
            
               3.Gada uzraudzības maksa par konkrētu n gadu, kas jāmaksā vērtspapīrošanas repozitorijam, kurš reģistrēts iepriekšējā gada 1. oktobrī vai vēlāk, ir vienāda ar reģistrācijas maksu, kas maksājama saskaņā ar 5. pantu.
            
         
         
            
               4.Gada uzraudzības maksa par konkrētu n gadu, kas jāmaksā vērtspapīrošanas repozitorijam, kurš reģistrēts pirms iepriekšējā gada 1. oktobra, ir vienāda ar 1. punktā minēto gada uzraudzības maksu, kas sadalīta starp visiem vērtspapīrošanas repozitorijiem, kuri reģistrēti pirms minētā iepriekšējā gada 1. oktobra, proporcionāli katra vērtspapīrošanas repozitorija piemērojamajam apgrozījumam, kas aprēķināts saskaņā ar 2. panta 3. punktu.
            
            
               5.Izņemot gada uzraudzības maksu, kas maksājama saskaņā ar 2. punktu, gada uzraudzības maksa nekad nav mazāka par 30 000 EUR.
            
            
               5. pants
            
            
               Vispārīgā maksāšanas kārtība
            
            
               1.Visas maksas ir maksājamas euro. Tās maksājamas, kā norādīts 6., 7. un 8. pantā. 
            
            
               2.Par novēlotiem maksājumiem nosaka dienas soda maksājumu 0,1 % apmērā no parāda summas.
            
            
               6. pants
            
            
               Reģistrācijas maksas maksāšana un atlīdzināšana
            
            
               1.Reģistrācijas maksu un reģistrācijas paplašināšanas maksu, kas minēta 3. pantā, pilnībā maksā brīdī, kad vērtspapīrošanas repozitorijs iesniedz reģistrācijas vai reģistrācijas paplašināšanas pieteikumu.
            
            
               2.Pusi no vērtspapīrošanas repozitorija samaksātās reģistrācijas maksas vai reģistrācijas paplašināšanas maksas atlīdzina, ja vērtspapīrošanas repozitorijs atsauc savu reģistrācijas vai reģistrācijas paplašināšanas pieteikumu, pirms EVTI ir paziņojusi vērtspapīrošanas repozitorijam, ka tā pieteikums ir pilnīgs saskaņā ar Regulas (ES) 2017/2402 10. panta 6. punktu.
            
            
               3.Reģistrācijas maksu un reģistrācijas paplašināšanas maksu neatlīdzina pēc tam, kad EVTI ir paziņojusi vērtspapīrošanas repozitorijam, ka tā pieteikums ir pilnīgs saskaņā ar Regulas (ES) 2017/2402 10. panta 6. punktu. 
            
            
               7. pants
            
            
               Gada uzraudzības maksas samaksas kārtība
            
            
               Gada uzraudzības maksu, kas minēta 4. pantā, maksā vienā maksājumā, kas jāveic ne vēlāk kā tā gada marta beigās, uz kuru tā attiecas, izņemot gada uzraudzības maksu, kas minēta minētā panta 2. un 3. punktā. 
            
            
               EVTI visiem reģistrētajiem vērtspapīrošanas repozitorijiem nosūta debetnotas, kurā norāda gada maksas summu, vismaz 30 kalendārās dienas pirms dienas, kad jāmaksā gada maksa.
            
            
               8. pants
            
            
               Izdevumu atlīdzināšana kompetentajām iestādēm
            
            
               1.Tikai EVTI iekasē reģistrācijas maksu, reģistrācijas paplašināšanas maksu un gada uzraudzības maksu. 
            
            
               2.EVTI atlīdzina kompetentajai iestādei faktiskās izmaksas, kas radušās, veicot uzdevumus saskaņā ar Regulu (ES) 2017/2402 un deleģējot uzdevumus saskaņā ar Regulas (ES) Nr. 648/2012 74. pantu, saskaņā ar Regulas (ES) 2015/2365 9. panta 1. punktu un saskaņā ar Regulas (ES) 2017/2402 14. panta 1. punktu.
            
            
               9. pants
            
         
         
            
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 18.9.2020
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Eiropas Parlamenta un Padomes Regula (ES) 2017/2402, ar ko nosaka vispārēju regulējumu vērtspapīrošanai un izveido īpašu satvaru attiecībā uz vienkāršu, pārredzamu un standartizētu vērtspapīrošanu, un groza Direktīvas 2009/65/EK, 2009/138/EK un 2011/61/ES un Regulas (EK) Nr. 1060/2009 un (ES) Nr. 648/2012.
               
               
                  
                     (2)
                  
                        Regula par Eiropas tirgus infrastruktūru (Eiropas Parlamenta un Padomes Regula (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem).
               
               
                  
                     (3)
                  
                        Vērtspapīru finansēšanas darījumu regula (Eiropas Parlamenta un Padomes Regula (ES) 2015/2365 (2015. gada 25. novembris) par vērtspapīru finansēšanas darījumu un atkalizmantošanas pārredzamību un ar ko groza Regulu (ES) Nr. 648/2012).
               
               
                  
                     (4)
                  
                        Komisijas Deleģētā regula (ES) Nr. 1003/2013 (2013. gada 12. jūlijs), ar ko papildina Eiropas Parlamenta un Padomes Regulu (ES) Nr. 648/2012 attiecībā uz Eiropas Vērtspapīru un tirgu iestādes noteiktām maksām darījumu reģistriem.
               
               
                  
                     (5)
                  
                        Komisijas Deleģētā regula (ES) 2019/360 (2018. gada 13. decembris), ar ko Eiropas Parlamenta un Padomes Regulu (ES) 2015/2365 papildina attiecībā uz Eiropas Vērtspapīru un tirgu iestādes noteiktām maksām darījumu reģistriem.
               
               
                  
                     (6)
                  
                        OV L 347, 28.12.2017., 35. lpp. 
               
               
                  
                     (7)
                  
                        Eiropas Parlamenta un Padomes Regula (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (OV L 201, 27.7.2012., 1. lpp.).
               
               
                  
                     (8)
                  
                        Eiropas Parlamenta un Padomes Regula (ES) 2015/2365 (2015. gada 25. novembris) par vērtspapīru finansēšanas darījumu un atkalizmantošanas pārredzamību un ar ko groza Regulu (ES) Nr. 648/20126 (OV L 337, 23.12.2015., 1. lpp.).
               
               
                  
                     (9)
                  
                        Komisijas Deleģētā regula (ES) 2020/1230 (2019. gada 29. novembris), ar ko Eiropas Parlamenta un Padomes Regulu (ES) 2017/2402 papildina attiecībā uz regulatīvajiem tehniskajiem standartiem, kuros precizē informāciju par vērtspapīrošanas repozitorija reģistrācijas pieteikumu un informāciju par vienkāršotu pieteikumu par darījumu reģistra reģistrācijas paplašināšanu (OV L 289, 3.9.2020., 345.–363. lpp.).
               
               
                  
                     (10)
                  
                        Komisijas Deleģētā regula (ES) Nr. 1003/2013 (2013. gada 12. jūlijs), ar ko papildina Eiropas Parlamenta un Padomes Regulu (ES) Nr. 648/2012 attiecībā uz Eiropas Vērtspapīru un tirgu iestādes noteiktām maksām darījumu reģistriem (OV L 279, 19.10.2013., 4. lpp.).
               
               
                  
                     (11)
                  
                        Komisijas Deleģētā regula (ES) 2019/360 (2018. gada 13. decembris), ar ko Eiropas Parlamenta un Padomes Regulu (ES) 2015/2365 papildina attiecībā uz Eiropas Vērtspapīru un tirgu iestādes noteiktām maksām darījumu reģistriem (OV L 81, 22.3.2019., 58. lpp.).